Huldeblyke ná dood van bekende hengelaarDie foto van Takkie Branford is die Maandag voor sy dood by Hartbeespoortdam geneem. Huldeblyke stroom in vir die bekende hengelaar en kameraman van Pretoria, Takkie Branford van kykNET se Hier gaan ons alweer-faam. Branford is skaars ŉ maand ná sy 36ste verjaardag oorlede. Sy suster, Tanya Branford, het Donderdag aan Maroela Media gesê Takkie sal altyd onthou word sy avontuurlustige geaardheid en liefde vir mense, die buitelewe, kamerawerk en veral hengel. Takkie was gemaklik agter ŉ kameralens en het begin professionele kamerawerk doen tydens jagkonsessies in Tanzanie. Hy was aanvanklik ook kameraman vir Hier gaan ons alweer, kykNET se gewilde hengelprogram, maar het só goed saam met die span visgevang dat hulle hom gereeld as ŉ gashengelaar genooi het. Hy het ook kamerawerk vir ŉ 4×4-program op kykNET gedoen. As hy nie in sy vrye tyd lyn nat gemaak het nie, het hy graag hengelwenke met sy talle aanhangers gedeel. Hy was ook bestuurder van ŉ gastehuis in Roseville in Pretoria se Moot-omgewing waar hy saam met Suzanne, en hul twee kinders op die perseel gewoon het. “Hy het uit sy pad uit gegaan om mense te akkommodeer. Daar is gaste wat keer op keer teruggekeer het om daar te bly as hulle in die omgewing is, omdat Takkie so gasvry was. Hy het ŉ oop geaardheid gehad en was ŉ ware mens-mens. Hy het gelewe vir sy vrou en twee kinders. Hy was ook gaande daaroor om saam met sy vriende te kuier en te braai,” het Branford gesê. Sy gunsteling visvangplek was langs die Zambezirivier in Zimbabwe en hy kon ŉ mens besig hou met visvangstories waarmee ‘n mens boeke vol kon skryf, het hy gesê. Takkie se liggaam is verlede Donderdag by sy huis aangetref. Die polisie vermoed geen vuilspel nie. Branford het almal bedank vir hul woorde van bemoediging vir die familie deur die moeilike tyd. “Baie dankie ook aan Takkie se vriende wat blomme, visvanggoedjies en ŉ pragtige foto van hom by die gastehuis se muur gesit het. Deur al die boodskappe, oproepe, SMS’e en mense wat net ŉ drukkie kom gee het, kan ek sien watter geweldige impak ons kleinboet in soveel mense regoor die wêreld se lewe gehad het. Daar is nie woorde om te beskryf hoe stukkend ons harte is nie,” het sy gesê. Sy hengelmaats by Hier gaan ons alweer het op hul Facebook-blad geskryf: “Hi almal – soos julle weet, het ons verlede week afskeid geneem van ‘n gashengelaar en ons vriend, Takkie. Baie dankie vir almal se boodskappe van bemoediging vir ons as span asook vir sy gesin en familie. Namens almal waardeer ons dit opreg, baie dankie vir almal se gebede. Met die Here se genade van daar bo sal ons almal deur die swaar tyding kom. Ons sal hom in ons harte dra vir altyd.” Takkie se roudiens is Saterdag om 10:30 by die Lede in Christus-kerk op die hoek van Booysenstraat en Casperlaan in Les Marais, Pretoria, waarna ‘n privaat verassing gaan geskied.